b'\n_START_ARTICLE_\nKertx\n_START_SECTION_\nHist\xc3\xb2ria\n_START_PARAGRAPH_\nRestes arqueol\xc3\xb2giques al poble de Maiak demostren que ja fou habitada entre els segles XVII i el XV aC. S\'hi han trobat nombrosos kurgans o t\xc3\xbamuls funeraris dels cimmeris i escites. El segle VI s\'hi va establir (al peu de la muntanya de Mitridates) una col\xc3\xb2nia grega que va portar el nom de Pantikapaion (llat\xc3\xad Panticapaeum, el nom vol dir Ruta del Peix), controlant l\'estret de Kertx, ciutat despr\xc3\xa9s anomenada Bosporos, que des de vers el 480 aC fou la capital del regne del B\xc3\xb2sfor Cimmeri. Al final del segle II aC va caure en mans de Mitridates VI Eupator (121-63 aC); m\xc3\xa9s tard va passar sota influ\xc3\xa8ncia de Roma en temps d\'August. La poblaci\xc3\xb3 era de majoria escita. Les restes de l\'antiga ciutat, que han estat excavades, formen part del programa de la Ruta de la Seda de la UNESCO._NEWLINE_Els ostrogots al segle III van causar greus problemes, i despr\xc3\xa9s els s\xc3\xa0rmates; fou en part destru\xc3\xafda pels huns el segle IV (que van dominar Crimea entre vers el 375 i el 465). Despr\xc3\xa9s hi van passar els gots t\xc3\xa0urics (vers 465-560), els \xc3\xa0vars (vers 560-600) i els b\xc3\xbalgars (vers 600 a 650). Vers aquest temps va caure en mans dels bizantins i Justini\xc3\xa0 I va fer construir la fortalesa de Bosporos que fou seu d\'un bisbe. El 576 fou assetjada pels Turcs Occidentals dirigits per Bokhan, amb suport d\'Anagai, el darrer rei dels huns uturgur._NEWLINE_A la segona meitat del segle\xc2\xa0vii va caure sota influ\xc3\xa8ncia del khanat dels kh\xc3\xa0zars que li van donar el nom de Karcha, i en van fer la seva capital a la zona i hi van tenir un tudhun o governador regional; les excavacions han revelat artefactes kh\xc3\xa0zars anterior al segle IX; durant el per\xc3\xadode kh\xc3\xa0zar predominava la religi\xc3\xb3 cristiana; l\'esgl\xc3\xa9sia de Sant Joan Baptista de Kertx fou fundada el 717. En aquest temps apareix a les fonts \xc3\xa0rabs sota el nom de Karz, Kardj, al-Karsh, i altres i es sospita que derivaria de la forma grega Korizos o Kyrizos. _NEWLINE_Va pert\xc3\xa0nyer als magiars (vers 825-900), als petxenegs (vers 900-vers el 1000), russos (vers 1000-1100), cumans (vers 1100 fins a 1225) i a l\'Horda d\'Or. Sota els primers Ibn Rusta l\'esmenta com a K.r.kh (probablement Kardj) i descriu el fort bizant\xc3\xad de la costa on els magiars tenien un actiu mercat d\'esclaus. Vers el 1000 fou ocupada pels russos de Kiev despr\xc3\xa9s de derrotar als kh\xc3\xa0zars i agregada al principat de Tmutarakan (fundat el 988), portant el nom de Kor\xc4\x8dev; l\'estat kh\xc3\xa0zar dirigit per Georgius Tzul que va conservar Kertx per un temps, fou enderrocat per una expedici\xc3\xb3 bizantina el 1016. Durant el segle XI doncs va pert\xc3\xa0nyer a Tmutarakan i a Bizanci passant als cumans a tot tardar al segle seg\xc3\xbcent._NEWLINE_Kertx va tenir bisbe del 1084 al 1094, dependent del patriarca de Matrega a la pen\xc3\xadnsula de Taman; en poder dels cumans potser portava el nom de Rhosia que s\'esmenta en un tractat entre genovesos i bizantins el 1169. Vers el 1225 va passar com tota Crimea a domini dels mongols i es va formar el khanat de l\'Horda d\'Or. El 1289 s\'hi va establir un c\xc3\xb2nsol veneci\xc3\xa0 per\xc3\xb2 el 1318 apareix en mans dels genovesos i sota depend\xc3\xa8ncia del governador de Feod\xc3\xb2ssia, i portava el nom de Cerco o Cerchio. El 1332 va esdevenir seu d\'un metropolit\xc3\xa0. En aquest temps fou visitada per Ibn Battuta que hi va trobar cumans cristians. Vers el 1400 s\'esmenten a la zona pr\xc3\xadnceps alans o gots vestigis d\'antigues invasions que els europeus anomenaven "Domini Gothiae" o "Signori de la Tedoro" que dominaven m\xc3\xa9s o menys la ciutat i rodalia, sota sobirania immediata genovesa. Entre 1475 i 1480 fou ocupada pels otomans, i com que el comer\xc3\xa7 es va centralitzar a Kaffa, Kertx va entrar en decad\xc3\xa8ncia._NEWLINE_El 1696 els russos van ocupar Azov i en les negociacions del 1698 Pere el Gran va demanar la cessi\xc3\xb3 de Kertx, a la que els otomans no van accedir i pel tractat de Karlowitz va restar en poder dels turcs. Com a resposta al refor\xc3\xa7ament dels russos a la mar d\'Azov els otomans van construir la fortalesa de Yenikale (1702) prop de la costa de l\'estret de Kertx. Tant Kertx com Yenikale foren ocupades sense resist\xc3\xa8ncia per les forces russes de Caterina II la Gran el 1771 i cedides a R\xc3\xbassia pel tractat de Kuchuk-Kaynardja de 1774._NEWLINE_El 1790 la flota russa dirigida per l\'almirall Fiodor Fiodor\xc3\xb2vitx Uixakov va derrotar als otomans a la batalla de l\'estret de Kertx. _NEWLINE_El 1821 el tsar li va donar el t\xc3\xadtol de vila per\xc3\xb2 va romandre un lloc poc important, centre menors de comer\xc3\xa7 i port de pesca. Es va obrir un Museu i diverses centres educatius. Una factoria metal\xc2\xb7l\xc3\xbargica es va construir el 1846 per aprofitar els dep\xc3\xb2sits de ferro de la regi\xc3\xb3. A la guerra de Crimea la ciutat fou devastada i ocupada pels anglesos i aliats el 1855. Despr\xc3\xa9s va retornar a R\xc3\xbassia i es van fundar diverses f\xc3\xa0briques de mec\xc3\xa0nica, ciment i tabac; el 1900 fou enlla\xc3\xa7ada al sistema ferroviari i la poblaci\xc3\xb3 va arribar a 33.000 habitants, per declinar considerablement a la I Guerra Mundial i la guerra civil que va seguir._NEWLINE_El 1917 va quedar sota control del Consell Nacional T\xc3\xa0tar de Crimea que va organitzar les mil\xc3\xadcies i va assolir el govern de facto el 14 d\'octubre de 1917, proclamant un Govern Nacional T\xc3\xa0tar el desembre; el gener de 1918 els bolxevics es van revoltar arreu i van agafar el control de Kertx i de tota Crimea proclamant el mar\xc3\xa7 de 1918 la Rep\xc3\xbablica Sovi\xc3\xa8tica de T\xc3\xa0urida quan ja els alemanys havien entrat a la pen\xc3\xadnsula i havien ocupat Odessa el dia 13; els alemanys van arribar a Kertx l\'abril, i els caps de la rep\xc3\xbablica sovi\xc3\xa8tica van fugir el dia 21. Els alemanys van governar militarment Kertx fins al juny de 1918 quan es va instal\xc2\xb7lar el govern blanc de la regi\xc3\xb3 (kray) de Crimea, dirigit pel general Sulkevich. Va durar fins a la derrota dels Imperis Centrals a la guerra el novembre de 1918. Les forces d\'ocupaci\xc3\xb3 es van retirar i el desembre va desembarcar un contingent aliat (principalment franc\xc3\xa8s) que va ocupar Kertx i altres ciutats i va instal\xc2\xb7lar un nou govern blanc, favorable als aliats (18 de desembre de 1918) dirigit pel primer ministre Solomon Krym, amb Vladimir D. Nabokov (pare de l\'escriptor rus americ\xc3\xa0 V.V. Nabakov) com ministre de Just\xc3\xadcia. Aquest govern va durar poc temps, ja que al gener del 1919 els bolxevics van iniciar una ofensiva a la pen\xc3\xadnsula; els blancs van fugir a Istanbul i els bolxevics van proclamar l\'abril de 1919 la Rep\xc3\xbablica Sovi\xc3\xa8tica de Crimea, que esdevingu\xc3\xa9 el 18 d\'octubre de 1921 la Rep\xc3\xbablica Socialista Sovi\xc3\xa8tica de Crimea i el 10 de novembre de 1921 la Rep\xc3\xbablica Socialista Sovi\xc3\xa8tica Aut\xc3\xb2noma de Crimea dins la Rep\xc3\xbablica Federativa Socialista Sovi\xc3\xa8tica Russa. La poblaci\xc3\xb3 va arribar a m\xc3\xa9s de 100.000 habitants la vespra de la II Guerra Mundial._NEWLINE_El novembre de 1941 fou ocupada pels alemanys (tota Crimea entre 1941 i 1942) i encara que els sovi\xc3\xa8tics la van reconquerir el 30 de desembre en un desembarcament els alemanys la van recuperar el 1942 en la batalla de Kertx (8 a 18 de maig de 1942) en la que els sovi\xc3\xa8tics haurien perdut m\xc3\xa9s de 150.000 homes entre morts i desapareguts; els alemanys la van conservar fins a l\'11 d\'abril de 1944 tot i un intent de desembarcament sovi\xc3\xa8tic el 31 d\'octubre de 1943; durant el govern alemany 15000 ciutadans, alguns jueus, foren executats, i un nombre similar deportats. La ciutat rebria el t\xc3\xadtol d\'heroica. El maig de 1944 els t\xc3\xa0tars foren deportats a l\'\xc3\x80sia Central i despr\xc3\xa9s van seguir el mateix cam\xc3\xad els armenis, b\xc3\xbalgars i grecs. El 30 de juny de 1945 la rep\xc3\xbablica fou dissolta i Kertx va passar a formar part de l\'\xc3\x93blast de Crimea dins de R\xc3\xbassia. El 19 de febrer de 1954 Crimea, i per tant Kertx, fou transferida a Ucra\xc3\xafna. _NEWLINE_Despr\xc3\xa9s d\'un refer\xc3\xa8ndum el 20 de gener de 1991 l\'Oblast fou transformat altre cop en Rep\xc3\xbablica Socialista Sovi\xc3\xa8tica Aut\xc3\xb2noma de Crimea dins Ucra\xc3\xafna. El Soviet Suprem ucra\xc3\xafn\xc3\xa8s la va recon\xc3\xa8ixer. Al refer\xc3\xa8ndum d\'independ\xc3\xa8ncia d\'Ucra\xc3\xafna de l\'1 de desembre de 1991, la majoria dels habitants de Crimea van votar per la independ\xc3\xa8ncia. El Parlament de Crimea va rebatejar el pa\xc3\xads com Rep\xc3\xbablica de Crimea i va proclamar la sobirania el 5 de maig de 1992 per\xc3\xb2 el 19 de maig va acceptar romandre dins Ucra\xc3\xafna, si b\xc3\xa9 la seva autonomia fou ampliada el 30 de juny de 1992. L\'11 de novembre de 2007, una gran tempesta provinent del Mar Negra va ocasionar grans danys, i la destrucci\xc3\xb3 d\'alguns vaixells va causar un desastre ecol\xc3\xb2gic en perdre el combustible i materials qu\xc3\xadmics. _NEWLINE_2014, la ciutat fou annexionada per la Federaci\xc3\xb3 Russa juntament amb la resta de Crimea. La comunitat internacional condemn\xc3\xa0 fermament l\'annexi\xc3\xb3 i continua reconeixent Crimea com a territori ucra\xc3\xafn\xc3\xa8s.'